## Pravilnik o izmjenama i dopunama Pravilnika o tehničkom pregledu željezničkih vozila

### NN 45/2000 (28.4.2000.), Pravilnik o izmjenama i dopunama Pravilnika o tehničkom pregledu željezničkih vozila

# MINISTARSTVO POMORSTVA, PROMETA I VEZA

**1038**

Na temelju članka 26. stavka 2. Zakona o sigurnosti u željezničkom
prometu (»Narodne novine«, br. 77/92 i 26/93) ministar
pomorstva, prometa i veza donosi

## PRAVILNIK

### O IZMJENAMA I DOPUNAMA PRAVILNIKA O TEHNIČKOM PREGLEDU ŽELJEZNIČKIH VOZILA

Članak 1.

U Pravilniku o tehničkom pregledu željezničkih
vozila (»Narodne novine«, br. 32/94) u članku
2. iza riječi »inozemstva«, dodaju se riječi
»ili promotivno vozilo«.

Članak 2.

U članku 4. stavku 1. umjesto točke stavlja se zarez
i dodaju riječi: »ili tehnički pregled promotivnog
vozila«.

Iza stavka 3. dodaje se novi stavak 4. koji glasi:

»Pod promotivnim vozilom, u smislu ovog Pravilnika, smatra
se željzničko vozilo koje se koristi samo u promotivne
svrhe na određenim relacijama i u vremenskom razdoblju koje
ne može biti dulje od petnaest dana, a koje svojom konstrukcijom,
uređajima, opremom i načinom uporabe ne ugrožava
sigurnost prometa. Za promotivno vozilo inozemnog porijekla mora
postojati izvorni dokument nadležnog tijela o sposobnosti
tog vozila za uporabu u prometu na inozemnoj željeznici i
prijevod na hrvatski jezik«.

Dosadašnji stavci 4. i 5. postaju stavci 5. i 6.

U stavku 6. riječi: »stavka 4«. zamjenjuju se
riječima: »stavka 5.«.

Članak 3.

Iza članka 20. dodaje se novo poglavlje i novi članci
20a., 20b. i 20c. koji glase:

»IV TEHNIČKI PREGLED PROMOTIVNOG
VOZILA

Članak 20a.

Tehnički pregled promotivnog vozila obavlja se na zahtjev
investitora odnosno korisnika, osim ako tehnički pregled
obavlja investitor ili korisnik.

Na sadržaj zahtjeva iz stavka 1. ovog članka odgovarajuće
se primjenjuju odredbe ovog Pravilnika koje se odnose na sadržaj
zahtjeva za tehnički pregled prototipa.

Tehnički pregled promotivnog vozila mogu obavljati samo
ovlaštene pravne osobe.

Tehnički pregled promotivnog vozila ne može obavljati
ovlaštena osoba, ako je proizvođač tog vozila.

Članak 20b.

Tehnički pregled promotivnog vozila obavlja se u stanju
mirovanja i kretanja (pokusna vožnja).

Tehnički pregled promotivnog vozila u pokusnoj vožnji
mora se obaviti na dionici pruge koja omogućava provjeravanje
svih tehničkih i eksploatacijskih svojstava vozila značajnih
za utvrđivanje sposobnosti tog vozila za sigurnu uporabu u
prometu.

Tehničkim pregledom promotivnog vozila u pokusnoj vožnji
mora se provjeriti da li je vozilo sposobno za sigurnu uporabu
u prometu i pri najvećim dopuštenim brzinama kojima
će se kretati u promotivne svrhe.

Tehničkim pregledom promotivnog vozila osobito se provjerava:

1. da li promotivno vozilo udovoljava propisanim uvjetima od značaja
za sigurnost prometa,

2. da li su uređaji i oprema promotivnog vozila ispravni i
funkcionalno učinkoviti (kočnice, sirena, signalna
svjetla, budnik i dr.);

3. da promotivno vozilo nema štetan utjecaj na željeznička
stabilna postrojenja (pružne građevine, kolosijek, signalno-sigurnosni
i telekomunikacijski uređaji i dr.);

4. da li je vozilo sposobno za sigurnu uporabu u prometu;

5. da li za promotivno vozilo inozemnog porijekla postoji izvorni
dokument nadležnog tijela o sposobnosti promotivnog vozila
za uporabu na inozemnoj željeznici.

Za vrijeme pokusne vožnje u promotivnom vozilu mogu se nalaziti
samo osobe koje sudjeluju u obavljanju tehničkog pregleda.

Članak 20c.

O obavljenom tehničkom pregledu promotivnog vozila vodi
se zapisnik.

Na sadržaj zapisnika iz stavka 1. ovog članka odgovarajuće
se primjenjuju odredbe ovog Pravilnika koje se odnose na sadržaj
zapisnika o obavljenom tehničkom pregledu prototipa.

Za promotivno vozilo, za koje je tehničkim pregledom utvrđeno
da udovoljava propisanim uvjetima i da je sposobno za sigurnu
uporabu u prometu, izdaje se potvrda o tehničkoj ispravnosti.

Potvrdu o tehničkoj ispravnosti vozila izdaje pravna osoba
koja je obavila tehnički pregled tog vozila.

Potvrda o tehničkoj ispravnosti mora sadržavati:

1. Naziv pravne osobe koja izdaje potvrdu.

2. Vrstu i oznaku vozila, s naznakom namjene i specifičnim
eksploatacijskim svojstvima.

3. Relacija na kojoj se promotivno vozilo smije kretati.

4. Vremensko razdoblje u kojem potvrda vrijedi.

5. Posebni uvjeti i mjere sigurnosti prometa koje se moraju poduzeti
(po potrebi).

6. Mjesto i datum obavljenog tehničkog pregleda.

7. Naznaku da je vozilo sposobno za promet.

8. Mjesto i datum izdavanja potvrde.

9. Pečat pravne osobe i potpis djelatnika ovlaštenog
za obavljanje tehničkog pregleda«.

Članak 4.

Dosadašnja poglavlja »IV.« i »V.« postaju
poglavlja »V.« i »VI.«

Članak 5.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/00-05/20
Urbroj: 530-05-00-3
Zagreb, 26. travnja 2000.

Ministar
pomorstva, prometa i veza
**mr. sc. Alojz Tušek,** v. r.

Pravilnik, NN 45/2000-1038